As WB-bod dié keer slaag, sal dit miljarde vir land beteken | Dublin, Ireland
Jurie Roux voor hy Dinsdag SA se bod ingedien het om die Wêreldbeker in 2023 aan te bied (Foto: Getty Images)
Een uit vier, as jy 1995 se Wêreldbekertoernooi in ag neem. Dít is Suid-Afrika se rekord nadat hulle bod vir die 2011-, 2015- en 2019-toernooie aan onderskeidelik Nieu-Seeland, Engeland en Japan toegeken is.
Dinsdag het SA Rugby ook hulle bodvoorlegging vir die toernooi in 2023 ingedien waarvoor die keerdatum 1 Junie is. SA Rugby is baie optimisties dat dit hierdie keer hulle beurt is.
Grant Thornton, ŉ internasionale onderneming met ŉ netwerk van onafhanklike finansiële en konsulterende maatskappye, voorsien R27 miljard se direkte, indirekte en afgeleide ekonomiese impak vir die land waarvan R5,7 miljard na die laer inkomste-huishoudings sal vloei; die skepping van sowat 38 000 tydelike of permanente werkgeleenthede en sowat R1,4 miljard wat as belastingvoordeel na die regering sal vloei.
“Dit is ŉ groot dag vir Suid-Afrikaanse rugby. In November, wanneer besluit word wie die toernooi sal aanbied, hoop ons dit sal die begin wees van ŉ sesjaar-reis na ŉ klimaks in die Nasionale (FNB) Stadion voor 84 373 toeskouers van die grootste en mees skouspelagtige Wêreldbekereindstryd nóg,” het die uitvoerende hoof van SA Rugby, Jurie Roux, gesê.
Roux het die bod, bestaande uit 827 bladsye wat in drie bundels vervat is en 8,2 kg weeg, aan Wêreldrugby in Dublin oorhandig.
Roux wys daarop dat Suid-Afrika, benewens Engeland, die enigste land is wat al wêreldbekertoernooie in rugby, krieket én sokker aangebied het.
“Ons glo ons het die beste tegniese bod ingedien wat ondersteun word deur wêreldklas-stadia en uitstekende oefengeriewe in ŉ ideale klimaat.
“Spelers sal in die ideale omstandighede van ŉ droë en sonnige Suid-Afrikaanse lente kan speel.”
Roux is ook vol vertroue dat die kommersiële model in die bod moeilik geklop sal word. Daar sal sowat 2,9 miljoen wedstrydkaartjies vir die toernooi beskikbaar sal wees.
Die ander lande wat in die wedloop is om die toernooi aan te bied is twee van die voorste wêreld-rugbykragte, Ierland en Frankryk.
Categories: Rugby, Wêreldbekertoernooi
« City Centre Apartment 1 – One of our best sellers in Dublin!
Vandag se sportnuus »